CELEX: 32011D0301(01)
Language: et
Date: 2011-02-25 00:00:00
Title: Komisjoni otsus, 25. veebruar 2011 , milles käsitletakse liidu kaitseks marutaudi vastu võetavate erakorraliste erimeetmete rahastamise jätkamist

1.3.2011   
            
            
               ET
            
            
               Euroopa Liidu Teataja
            
            
               C 64/7
            
         KOMISJONI OTSUS,
   25. veebruar 2011,
   milles käsitletakse liidu kaitseks marutaudi vastu võetavate erakorraliste erimeetmete rahastamise jätkamist
   2011/C 64/05
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artikli 8 lõiget 2,
   ning arvestades järgmist:
   
               (1)
            
            
               Nõukogu otsuses 2009/470/EÜ on sätestatud, et kui liikmesriiki ohustab otseselt kõnealuse otsuse lisas ühe osutatud haiguse esinemine või areng kolmanda riigi territooriumil, võib vastu võtta kõik olukorrale vastavad sobivad meetmed, sealhulgas liidu rahalise toetuse andmine meetmete jaoks, mida peetakse rakendatud abinõude puhul eriti vajalikuks.
            
         
               (2)
            
            
               Komisjoni 29. juuli 2009. aasta otsusega 2009/582/EÜ, mis käsitleb ühenduse kaitseks marutaudi vastu võetavate erakorraliste erimeetmete rahastamist, (2) kiideti heaks Vene Föderatsiooni Kaliningradi oblasti territooriumit käsitleva 36 kuud kestva marutaudi likvideerimise programmi rahastamine.
            
         
               (3)
            
            
               Marutaud on loomahaigus, mis mõjutab peamiselt mets- ja kodukiskjalisi ning millel on rasked tagajärjed rahvatervisele. Marutaud on nimetatud otsuse 2009/470/EÜ lisa loetelus.
            
         
               (4)
            
            
               ELi territooriumiga ümbritsetud Venemaa eksklaavi Kaliningradi oblasti territoorium külgneb liikmesriikidega, kes teevad viimaseid jõupingutusi kõnealuse haiguse täielikuks likvideerimiseks. Vajalik on erimeede, et vältida uute nakkuste levimist Kaliningradi naabruses asuvatesse liikmesriikidesse.
            
         
               (5)
            
            
               Arvestades Kaliningradi territooriumi suhtelist suurust, on asjakohasem ja kulusäästlikum toetada Kaliningradis marutaudi kõrvaldamiseks tehtavaid jõupingutusi, kui kehtestada naabruses asuvates liikmesriikides määramata ajani alalhoitav vaktsineerimise puhvertsoon.
            
         
               (6)
            
            
               Loomahaiguste likvideerimise jälgimise töökonna aruannete põhjal ei esine eespool nimetatud likvideerimise programmi rakendamise tulemusena Kaliningradi oblasti territooriumiga külgnevatel Leedu ja Poola aladel metsloomade seas enam marutaudi.
            
         
               (7)
            
            
               Siiski kaob liidu jaoks oht alles siis, kui marutaud on Kaliningradi oblasti territooriumil likvideeritud, ning seda eesmärki saab lühikese aja jooksul saavutada üksnes siis, kui järgnevatel aastatel vaktsineerimist ei katkestata.
            
         
               (8)
            
            
               36 kuud kestva programmiga on kaetud alates 1. juunist 2008 võetavad meetmed ja seega aegub programm 31. mail 2011.
            
         
               (9)
            
            
               Et täita marutaudi likvideerimise programmi eesmärk, on vaja jätkata selle programmi rahalist toetamist Kaliningradi oblastis veel 36 kuud.
            
         
               (10)
            
            
               Finantsmääruse (EÜ, Euratom) nr 1605/2002 (3) artikli 110 kohaselt põhinevad toetused aastaprogrammil. Seda tööprogrammi rakendatakse pakkumiskutsete avaldamise teel, välja arvatud nõuetekohaselt põhjendatud kiireloomulistel juhtudel. Määrusega (EÜ, Euratom) nr 2342/2002 (4) finantsmääruse rakendamiseks kindlaks määratud üksikasjalike eeskirjade artikli 168 lõike 1 punkti b kohaselt võib komisjon otsustada anda toetusi erandlikel ja nõuetekohaselt põhjendatud juhtudel ilma pakkumiskutseta.
            
         
               (11)
            
            
               25. oktoobril 2010. aastal esitas Venemaa komisjonile programmi marutaudi likvideerimise kohta Kaliningradi oblastis aastatel 2011–2014 ning see programm leiti olevat vastuvõetav, pidades silmas eesmärki liitu marutaudi vastu kaitsta. Kõnealuses programmis ettenähtud meetmed on olulised liidu huvi kaitsmise seisukohalt ning seetõttu on asjakohane rahastada teatavaid meetmeid liidu vahenditest. Seega tuleks 2011. aastal anda kõnealuse programmi rakendamiseks liidu rahalist toetust.
            
         
               (12)
            
            
               Käesolev otsus on rahastamisotsus finantsmääruse artikli 75, finantsmääruse rakendamise üksikasjalike eeskirjade artikli 90 ja Euroopa ühenduste üldeelarve täitmise sise-eeskirjade artikli 15 tähenduses (5).
            
         
               (13)
            
            
               Komisjoni otsus 2009/582/EÜ aegub ja see tuleks kehtetuks tunnistada.
            
         
               (14)
            
            
               Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON TEINUD JÄRGMISE OTSUSE:
   Artikkel 1
   1.   Käesolevaga kiidetakse heaks Kaliningradi piirkonda käsitlev 36-kuune marutaudi likvideerimise programm (edaspidi „marutaudi likvideerimise programm”), mille on esitanud Venemaa ja mis hõlmab ajavahemikku 1. juunist 2011 kuni 31. maini 2014.
   2.   Käesoleva otsuse kohane meede hõlmab järgmisi konkreetseid toiminguid:
   
               —
            
            
               vaktsiinisöötade ostmine metskiskjaliste suukaudseks immuniseerimiseks;
            
         
               —
            
            
               eelmises punktis nimetatud vaktsiinisöötade jaotamine Kaliningradi oblasti territooriumil.
            
         Artikkel 2
   Euroopa Liidu toetuse summa ülempiiriks on määratud 1 800 000 EUR, mida rahastatakse Euroopa Liidu 2011. eelarveaasta üldeelarve eelarvereast 17 04 03 01.
   Artikkel 3
   1.   Kiidetakse heaks individuaalse toetuse andmine Vene Föderatsiooni Kaliningradi oblasti riiklikule veterinaarametile (Государственным учреждением ветеринарии Калининградской области „Областная станция по борьбе с болезнями животных“).
   2.   Käesoleva otsusega hõlmatud meetmeid võib rahastada kuni 100 % ulatuses abikõlblikest kuludest tingimusel, et osa kogukuludest kannab Vene Föderatsiooni Kaliningradi oblasti riiklik veterinaaramet (Государственным учреждением ветеринарии Калининградской области „Областная станция по борьбе с болезнями животных“) või kaetakse muu kui liidult saadud toetusega.
   Artikkel 4
   Komisjoni otsus 2009/582/EÜ tunnistatakse kehtetuks alates 31. detsembrist 2011.
   
      Brüssel, 25. veebruar 2011
      
         
            Komisjoni nimel
         
         
            komisjoni liige
         
         John DALLI
      
   
   
      (1)  ELT L 155, 18.6.2009, lk 30.
   
      (2)  ELT L 198, 30.7.2009, lk 85.
   
      (3)  EÜT L 248, 16.9.2002, lk 1.
   
      (4)  EÜT L 357, 31.12.2002, lk 1.
   
      (5)  Komisjoni otsus, 6.4.2009, K(2009) 2105.